b'\n_START_ARTICLE_\nRoman Kariste\n_START_PARAGRAPH_\nRoman Kariste (kuni 22. juuni 1938 Roman Karelin; 8. detsember 1918 Tallinn \xe2\x80\x93 11. oktoober 1992 Tallinn) oli eesti poksija ja poksitreener.  _NEWLINE_Kariste poksis aastatel 1932\xe2\x80\x931954 Tallinna Poksiklubis ja D\xc3\xbcnamos, tema esimene treener oli Nigul Maatsoo, hiljem treenis ta \xc3\xbcksinda ning tema Venemaa-perioodi treenereid pole teada. Ta pidas 252 kohtumist ja v\xc3\xb5itis neist 199._NEWLINE_Kariste oli kergekeskkaalus (kuni 66,7\xc2\xa0kg) Eesti meister (1939)._NEWLINE_Kariste oli kokku seitsmekordne Eesti NSV meister \xe2\x80\x93 keskkaalus (kuni 72,6\xc2\xa0kg) aastatel 1945\xe2\x80\x931948, II keskkaalus (kuni 75\xc2\xa0kg) 1952. aastal, I keskkaalus (kuni 71\xc2\xa0kg) 1953. aastal ning II poolraskekaalus (kuni 81\xc2\xa0kg) 1954. aastal._NEWLINE_Kariste oli keskkaalus (kuni 72,6\xc2\xa0kg) kahekordne NSV Liidu meister (1946 ja 1948). Ta sai NSV Liidu meistriv\xc3\xb5istlustel kergekeskkaalus (kuni 66,7\xc2\xa0kg) II koha (1944), keskkaalus (kuni 72,6\xc2\xa0kg) II koha (1945) ja III koha (1949) ning I keskkaalus (kuni 71\xc2\xa0kg) III koha (1951). Ta sai Tallinna meeskonnas NSV Liidu meeskondlikel meistriv\xc3\xb5istlustel III koha (1945). Ta sai Dinamo \xc3\xbcleliidulistel meistriv\xc3\xb5istlustel keskkaalus (kuni 72,6\xc2\xa0kg) esikoha (1946). Ta v\xc3\xb5istles 8 korda NSV Liidu koondises ja sai 1950. aastal N\xc3\xb5ukogude Liidu meistersportlaseks._NEWLINE_Kariste \xc3\xb5ppis II maailmas\xc3\xb5ja ajal Moskva Kehakultuuri Keskinstituudis. Ta l\xc3\xb5petas Tallinna Kehakultuuritehnikumi (1948) ja Leningradi Lesgafti-nimelise Kehakultuuriinstituudi (1952). Hiljem t\xc3\xb6\xc3\xb6tas poksitreeneri ja kehalise kasvatuse \xc3\xb5petajana.'